**Likumprojekta “Grozījumi Nacionālās drošības likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta ”Grozījumi Nacionālās drošības likumā” (turpmāk – Likumprojekts) mērķis ir pastiprināt nacionālajai drošībai nozīmīgu komercsabiedrību uzraudzību, paredzot, ka netiešas būtiskas līdzdalības noteikšanai nacionālajai drošībai nozīmīgā komercsabiedrībā tiek piemēroti uz Finanšu instrumentu tirgus likuma 4.2 panta pamata izdotie normatīvie akti.  Likumprojekts stājas spēkā četrpadsmit dienas pēc izsludināšanas Latvijas Republikas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2020. gada 25. februāra sēdes protokollēmuma (Prot. Nr. 20 53. §) 3. punkts (TA-298-IP). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1. Nacionālajai drošībai nozīmīgas komercsabiedrības un ierobežojumi ietekmes iegūšanai.**  Nacionālās drošības likuma 37. pantā definētas Latvijas Republikā reģistrētas komercsabiedrības, uz kurām attiecināmi Nacionālās drošības likuma VI. nodaļā noteiktie ierobežojumi. Saskaņā ar minētā panta nosacījumiem, nacionālajai drošībai nozīmīgas komercsabiedrības ir:  1) elektronisko sakaru komersants ar būtisku ietekmi tirgū, kuram noteiktas tarifu regulēšanas un izmaksu aprēķināšanas saistības [Elektronisko sakaru likumā](https://likumi.lv/ta/id/96611-elektronisko-sakaru-likums) paredzētajā kārtībā;  2) audiāls elektroniskais plašsaziņas līdzeklis, kura programmas aptveršanas zona, izmantojot zemes apraides tehniskos līdzekļus, atbilstoši Nacionālās elektronisko plašsaziņas līdzekļu padomes izsniegtajai apraides atļaujai ir Latvija vai vismaz 60 procenti no tās teritorijas, vai ir audiovizuāls elektroniskais plašsaziņas līdzeklis, kura programmas aptveršanas zona, izmantojot zemes apraides tehniskos līdzekļus, atbilstoši Nacionālās elektronisko plašsaziņas līdzekļu padomes izsniegtajai apraides atļaujai ir Latvija vai vismaz 95 procenti no tās teritorijas;  3) Latvijas Republikā saņēmusi licenci dabasgāzes pārvadei, sadalei, uzglabāšanai vai tai pieder sašķidrinātās dabasgāzes iekārta, kas savienota ar pārvades sistēmu;  4) elektroenerģijas vai siltumenerģijas ražotājs, kura uzstādītā faktiskā jauda pārsniedz 50 megavatus;  5) siltumenerģijas pārvades un sadales operators, kuram pieder siltumtīkli vismaz 100 kilometru garumā;  6) komercsabiedrība, kas Latvijas Republikā saņēmusi licenci elektroenerģijas pārvadei.  Savukārt Nacionālās drošības likuma 38. pantā ir noteikti ietekmes iegūšanas ierobežojumi nacionālajai drošībai nozīmīgā komercsabiedrībā. Saskaņā ar minētā panta pirmās daļas 1. punkta noteikumiem attiecībā uz kapitālsabiedrībām, lai novērstu nacionālo drošību apdraudošu vai potenciāli apdraudošu ietekmi nacionālajai drošībai nozīmīgā komercsabiedrībā, Ministru kabinets nosaka nacionālajai drošībai nozīmīgām komercsabiedrībām šajā nodaļā minētos pienākumus un lemj par atļauju šādām darbībām:  a) būtiskas līdzdalības iegūšana,  b) izšķirošas ietekmes iegūšana,  c) uzņēmuma pāreja,  d) akcionāra vai dalībnieka statusa saglabāšana vai tiesību izmantot netiešo līdzdalību (balsstiesības) saglabāšana, ja mainās patiesā labuma guvējs.  **2. Būtiskas līdzdalības noteikšana saskaņā ar Nacionālās drošības likumu.**  Nacionālās drošības likuma 38. panta otrajā daļā noteikts, ka jēdziens “būtiska līdzdalība” Nacionālās drošības likumā atbilst šim jēdzienam Finanšu instrumentu tirgus likuma izpratnē. Savukārt Finanšu instrumentu tirgus likuma regulējums tieši attiecas uz finanšu instrumentu tirgus dalībniekiem. Proti, saskaņā ar Finanšu instrumentu tirgus likuma pirmās daļas 19. punktu **būtiska līdzdalība** — personas vai vairāku personu, kas uz vienošanās pamata rīkojas saskaņoti, tieši vai netieši iegūta līdzdalība, kas aptver 10 un vairāk procentu no komercsabiedrības pamatkapitāla vai balsstiesīgo akciju vai daļu skaita vai dod iespēju būtiski ietekmēt komercsabiedrības finanšu un darbības politiku.  Savukārt personas netieši iegūtas līdzdalības apmēra noteikšanas nosacījumus nosaka Finanšu instrumentu tirgus likuma 8. pants. No minētās normas izriet, ka tiek ņemtas vērā šādas konkrētās personas iegūtās balsstiesības:  1) balsstiesības, kuras ir tiesīga izmantot trešā persona, ar kuru konkrētā persona ir noslēgusi vienošanos, uzliekot par pienākumu saskaņot balsstiesību izmantošanas un rīcības politiku ilgtermiņā attiecībā uz konkrētā emitenta pārvaldi;  2) balsstiesības, kuras ir tiesīga izmantot trešā persona saskaņā ar vienošanos, kas noslēgta ar konkrēto personu un paredz attiecīgo balsstiesību pagaidu nodošanu;  3) balsstiesības, kas izriet no akcijām, kuras konkrētā persona ir saņēmusi kā nodrošinājumu, ja tā var izmantot balsstiesības un ir paudusi savu nodomu tās izmantot;  4) balsstiesības, kuras ir tiesīga izmantot konkrētā persona neierobežotā laikposmā;  5) balsstiesības, kuras ir tiesīga izmantot konkrētās personas kontrolētā komercsabiedrība vai kuras šāda komercsabiedrība var izmantot saskaņā ar šā panta 1., 2., 3. un 4.punkta noteikumiem;  6) balsstiesības, kuras izriet no akcijām, kas nodotas turējumā konkrētajai personai un ko tā var izmantot pēc saviem ieskatiem, ja nav saņemti īpaši norādījumi;  7) balsstiesības, kuras izriet no trešās personas vārdā un konkrētās personas labā turētām akcijām;  8) balsstiesības, kuras konkrētā persona var izmantot kā pilnvarnieks tad, kad tā ir tiesīga izmantot balsstiesības pēc saviem ieskatiem, ja nav saņemti īpaši norādījumi.  Attiecīgi pašreizējā Nacionālās drošības likuma redakcijā netieša būtiska līdzdalība nacionālajai drošībai nozīmīgā komercsabiedrībā tiek noteikta vadoties no Finanšu instrumentu tirgus likuma 8.panta. Tā, piemēram, saskaņā ar Nacionālās drošības likuma 39. panta pirmās daļas 4. punktu komercsabiedrība piecu darba dienu laikā no dienas, kad tā atbilst kādam no šā likuma [37.](https://likumi.lv/ta/id/14011#p37) pantā minētajiem nosacījumiem informē Ministru kabineta noteikto institūciju par tās dalībniekiem, akcionāriem un personām, kuras izmanto netiešo līdzdalību (balsstiesības), vai par biedriem, kā arī patiesajiem labuma guvējiem — fiziskajām personām, kurām tieši vai netieši ir būtiska līdzdalība šajā komercsabiedrībā.  Saskaņā ar Finanšu instrumentu tirgus likuma 4.2 pantu Finanšu un kapitāla tirgus komisijai ir tiesības izdot finanšu instrumentu tirgu regulējošos normatīvos noteikumus. Uz minētās normas pamata Finanšu un kapitāla tirgus komisija ir izdevusi 2020. gada 14. jūlija normatīvos noteikumus Nr. 92 “Paziņojumam par būtiskas līdzdalības iegūšanu vai palielināšanu pievienojamās informācijas saraksts un paziņojuma izskatīšanas galvenie principi un kārtība” (turpmāk –noteikumi Nr. 92).  Noteikumu Nr. 92 III nodaļā ir definēti būtiskas līdzdalības aprēķināšanas pamatprincipi. Lai noteiktu vai persona ir ieguvusi netiešu būtisku līdzdalību, bez kontroles metodes secīgi tiek izmantota arī reizināšanas metode. Ja pēc kontroles metodes nevar izsecināt, vai persona ir ieguvusi būtisku līdzdalību, tiek piemērota reizināšanas metode. Reizināšanas metodes pamatā personas tiešās līdzdalības apmēru finanšu institūcijā reizina ar līdzdalības apmēru, kas tai pieder komercsabiedrībā, kurai ir līdzdalība būtiskas līdzdalības ieguvējā.  Tā kā noteikumus Nr. 92 ir izdevusi Finanšu un kapitāla tirgus komisija attiecībā uz būtiskas līdzdalības iegūšanu vai palielināšanu finanšu instrumentu tirgus dalībniekos, un tas neatbilst Finanšu instrumenta likumā noteiktajam pazīmju lokam kā tiek noteikta netiešā būtiska līdzdalība, nosakot netiešas būtiskas līdzdalības iegūšanu nacionālajai drošībai nozīmīgā komercsabiedrībā un attiecīgi kontrolējot patiesā labuma guvējus, nav pamata piemērot noteikumos Nr. 92 noteikto pamatprincipus netiešas būtiskas līdzdalības aprēķināšanā.  Tādējādi pēc pašreizējā Nacionālās drošības likuma regulējuma, ja netiek konstatēta netiešā līdzdalība saskaņā ar Finanšu instrumentu tirgus likuma 8. pantu, Ministru kabineta atļauja ir nepieciešama tai personai vai personām (kapitāldaļu vai akciju īpašniekam), kurām īpašumtiesību struktūrā nepastarpināti pieder kapitāldaļas vai akcijas nacionālajai drošībai nozīmīgā komercsabiedrībā. Savukārt tai personai vai personām, kurām kapitāldaļas vai akcijas nacionālajai drošībai nozīmīgā komercsabiedrībā pieder pastarpināti, Ministru kabineta atļauja, piemēram, kapitāldaļu vai akciju atsavināšanai nav nepieciešama.  Nacionālās drošības likuma VI. nodaļā noteikto ierobežojumu mērķis ir novērst nelabticīgu personu ietekmes iegūšanu nacionālajai drošībai nozīmīgā komercsabiedrībā, kas var radīt apdraudošu vai potenciāli apdraudošu ietekmi šādā komercsabiedrībā. Tādējādi attiecībā uz komercsabiedrībām, kas noteiktas kā nacionālajai drošībai nozīmīgas, būtu piemērojami stingrāki un līdzvērtīgi nosacījumi netiešas būtiskas līdzdalības noteikšanā, kā tas ir finanšu instrumentu tirgus dalībniekiem. Ja attiecībā uz būtiskas līdzdalības iegūšanu nacionālajai drošībai nozīmīgā komercsabiedrībā tiktu izmantoti tie paši būtiskas līdzdalības aprēķināšanas pamatprincipi kā attiecībā uz finanšu instrumentu tirgus dalībniekiem, tad uzraudzība pār nacionālajai drošībai nozīmīgām komercsabiedrībām tiktu pastiprināta. Proti, ar Likumprojektu paredzētā risinājuma (Noteikumos Nr. 92 noteikto pamatprincipu piemērošana) mērķis ir uzraudzīt akciju un kapitāldaļu īpašnieku maiņu, kuriem ietekme nacionālajai drošībai nozīmīgā komercsabiedrībā pieder pastarpināti ne tikai Finanšu instrumentu tirgus likuma 8. pantā minētajos gadījumos, lai novērstu potenciāli nelabticīgu personu, kas var radīt riskus nacionālajai drošībai, ietekmi nacionālajai drošībai nozīmīgā komercsabiedrībā neatkarīgi no šo īpašnieku pozīcijas īpašumtiesību struktūrā.  **3. Tiesiskais risinājums.**  Ņemot vērā minēto, Likumprojekta 3. pants paredz papildināt Nacionālās drošības likuma 38. pantu ar 2.1daļu, lai attiecībā uz netiešas būtiskas līdzdalības noteikšanu nacionālajai drošībai nozīmīgā komercsabiedrībā papildus Finanšu instrumentu tirgus likumā noteiktajam tiktu piemēroti noteikumos Nr. 92 paredzētie netiešas būtiskas līdzdalības noteikšanas pamatprincipi.  Likumprojekta 2. pants paredz precizēt Nacionālās drošības likuma 38. panta otrajā pantā ietverto atsauci uz Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumu.  Vienlaikus ar Likumprojekta 1. pantu ir nepieciešams izslēgt Nacionālās drošības likuma VI. nodaļā vārdu “(balsstiesības)”, tādējādi neaprobežojot netiešas būtiskas līdzdalības noteikšanu nacionālajai drošībai nozīmīgā komercsabiedrībā ar Finanšu instrumentu tirgus likuma 8. pantā noteiktajiem kritērijiem. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komercsabiedrības, kas atbilst Nacionālās drošības likuma 37. pantā noteiktajiem kritērijiem, kā arī juridiskās vai fiziskās personas, kurām ir netieša būtiska līdzdalība nacionālajai drošībai nozīmīgās komercsabiedrībās. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam ir paredzama ietekme uz administratīvo slogu. Proti, tām juridiskām un fiziskām personām, kurām nacionālajai drošībai nozīmīgu komercsabiedrību īpašumtiesību struktūrā pēc pašreizējā Nacionālās drošības likuma regulējuma nav konstatējama netieša būtiska līdzdalība nacionālajai drošībai nozīmīgu komercsabiedrībā, būs jāsaņem Ministru kabineta atļauja darījumam vai rīcībai, ja, piemērojot Noteikumos Nr. 92 noteiktos pamatprincipus, tiks konstatēta netieša būtiska līdzdalība nacionālajai drošībai nozīmīgā komercsabiedrībā, un tā rezultātā cita persona vai personas iegūs netiešu būtisku līdzdalību nacionālajai drošībai nozīmīgā komercsabiedrībā.  Attiecīgi administratīvais slogs pieaugs Ekonomikas ministrijai, kurā iesniedzams pieteikums Ministru kabineta atļaujas saņemšanai un kura sagatavo Ministru kabineta lēmumprojektu, kā arī ir institūcija, kurai sniedzama sākotnējā informācija. Attiecīgi Ekonomikas ministrijai visām komercsabiedrībām būs arī jāpieprasa atjaunot iesniegto informāciju par personām, kurām ir netieša būtiska līdzdalība. Valsts drošības iestādēm – kuras sagatavo atzinumu Ministru kabineta lēmuma pieņemšanas procesā un arī Ministru kabinetam, kā lēmuma pieņēmējam. Pieteikumu skaita palielināšanos saistībā ar Ministru kabineta atļaujas saņemšanu šobrīd precīzi noteikt nav iespējams, jo tas atkarīgs no konkrētu apstākļu iestāšanās, pie kuriem kapitāldaļu vai akciju īpašnieks plānos šo daļu atsavināšanu. Pirmšķietami pieteikuma skaita pieaugums nebūs būtisks. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabineta 2017. gada 3. oktobra noteikumi Nr. 606 “Noteikumi par [Nacionālās drošības likumā](https://likumi.lv/ta/id/14011-nacionalas-drosibas-likums) noteiktajai institūcijai iesniedzamo informāciju un darbībām ar informāciju par ārvalstu tiešajiem ieguldījumiem”. Nepieciešams veikt tehnisku precizējumus saistībā ar jēdzienu “balsstiesības”. |
| 2. | Atbildīgā institūcija | Ekonomikas ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvjiem ir iespēja līdzdarboties noteikumu projekta izstrādē, sniedzot rakstiski viedokli atbilstoši Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1 apakšpunktam. |
| 2. | Sabiedrības līdzdalība projekta izstrādē | 2021. gada 12. martā, aicinot sniegt viedokli līdz 2021. gada 29. martam Noteikumu projekts kopā ar sākotnējās ietekmes novērtējuma ziņojumu (anotāciju) tika publicēts Ekonomikas ministrijas tīmekļa vietnē:  <https://em.gov.lv/lv/Ministrija/sabiedribas_lidzdaliba/diskusiju_dokumenti/> un Valsts kancelejas tīmekļa vietnē: <https://www.mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav paredzēta jaunu institūciju izveide, esošu institūciju likvidācija vai reorganizācija. Funkcija tiks pildīta Ekonomikas ministrijas resorā esošo cilvēkresursu ietvaros. |
| 3. | Cita informācija | Nav. |

**Ekonomikas ministrs J. Vitenbergs**

**Vīza:**

**Valsts sekretārs E. Valantis**

*Agnese Bugaja 67013176*

*Agnese.Bugaja@em.gov.lv*